The Hunger Games: Επανάσταση – Μέρος 2

Το The Hunger Games: Επανάσταση – Μέρος 2 (πρωτότυπος τίτλος: The Hunger Games: Mockingjay – Part 2) είναι αμερικανική δυστοπική, πολεμική ταινία επιστημονικής φαντασίας παραγωγής 2015, σε σκηνοθεσία του Φράνσις Λόρενς και σενάριο των Πίτερ Κρεγκ και Ντάνι Στρονγκ. Είναι βασισμένη στο βιβλίο Κοτσυφόκισσα της Σούζαν Κόλινς. Αποτελεί τη συνέχεια της ταινίας The Hunger Games: Επανάσταση - Μέρος 1 (2014) και το τέταρτο και τελευταίο μέρος της σειράς ταινιών The Hunger Games. Στην ταινία πρωταγωνιστούν οι Τζένιφερ Λόρενς, Τζος Χάτσερσον, Λίαμ Χέμσγουορθ, Γούντι Χάρελσον, Ελίζαμπεθ Μπανκς, Τζούλιαν Μουρ, Φίλιπ Σέιμουρ Χόφμαν και Ντόναλντ Σάδερλαντ. Ο Χόφμαν απεβίωσε τον Φεβρουάριο του 2014, σηματοδοτώντας τον ρόλο του στην ταινία ως τον τελευταίο κινηματογραφικό του ρόλο.

Η ιστορία συνεχίζει από το σημείο που σταμάτησε η ταινία The Hunger Games: Επανάσταση - Μέρος 1, με την Κάτνις Έβερντιν να προετοιμάζεται να κερδίσει τον πόλεμο ενάντια στον Πρόεδρο Σνόου και την τυραννία της Κάπιτολ. Μαζί με τους Πίτα, Γκέιλ, Φίνικ και άλλους, ταξιδεύει στην Κάπιτολ για να σκοτώσει τον Σνόου. Τα γυρίσματα και για τα δύο μέρη της Επανάστασης ξεκίνησαν στις 23 Σεπτεμβρίου 2013 στην Ατλάντα, πριν μεταφερθούν για δύο βδομάδες στο Παρίσι και ολοκληρωθούν στις 20 Ιουνίου 2014 στα Babelsberg Studio στο Βερολίνο.

Η ταινία έκανε την πρεμιέρα της στις 4 Νοεμβρίου 2015 στο Βερολίνο, ενώ σε Ηνωμένες Πολιτείες κυκλοφόρησε στις 20 Νοεμβρίου 2015. Αποτελεί τη μοναδική ταινία των τεσσάρων της σειράς που κυκλοφόρησε ευρέως σε 3D μορφή. Κατά το πρώτο Σαββατοκύριακο προβολής, η ταινία απέφερε έσοδα $102 εκατομμυρίων από τις προβολές στη Βόρεια Αμερική, έχοντας το έκτο καλύτερο άνοιγμα για το 2015, ενώ στο παγκόσμιο box office παρέμεινε στην κορυφή για τέσσερις συνεχόμενες εβδομάδες. Συνολικά, τα έσοδα της ταινίας ξεπέρασαν τα $653 εκατομμύρια παγκοσμίως και κατέχει την ένατη θέση στη λίστα των ταινιών με τις περισσότερες εισπράξεις για το 2015. Ωστόσο, ανάμεσα στις τέσσερις ταινίες της σειράς, είναι αυτή με τα χαμηλότερα συνολικά έσοδα, μη ανταποκρινόμενη στις προσδοκίες, τόσο σε διεθνές όσο και σε εγχώριο επίπεδο.

Η Επανάσταση – Μέρος 2 έλαβε γενικά θετικές κριτικές από τους κριτικούς, οι οποίοι επαίνεσαν τις ερμηνείες (ιδιαίτερα των Λόρενς, Χάτσερσον και Σάδερλαντ), το σενάριο, τη μουσική επένδυση και τις σκηνές δράσεις, ενώ επέκριναν το γεγονός πως η μεταφορά του τελευταίου βιβλίου της τριλογίας στην οθόνη, έσπασε σε δύο κινηματογραφικά μέρη. Η ταινία υπήρξε υποψήφια στην κατηγορία της Καλύτερης Ταινίας Φαντασίας στα βραβεία Saturn, ενώ έλαβε επίσης τρεις υποψηφιότητες στα βραβεία Empire στις κατηγορίες των Καλύτερης Ταινίας Επιστημονικής Φαντασίας/Φαντασίας, Α' Γυναικείου Ρόλου (Λόρενς) και Καλύτερου Σχεδιασμού Παραγωγής. Η Τζένιφερ Λόρενς ήταν επίσης υποψήφια στην κατηγορία του Α' Γυναικείου Ρόλου σε Ταινία Δράσης στα βραβεία Critics' Choice. Ένα πρίκουελ με τίτλο The Hunger Games: Η Μπαλάντα των Αηδονιών & των Φιδιών κυκλοφόρησε στις 17 Νοεμβρίου 2023.

Πλοκή
Μετά την επίθεση που δέχθηκε από τον Πίτα, ο οποίος έχει υποστεί πλύση εγκεφάλου, η Κάτνις αναρρώνει στην Περιφέρεια 13. Η Πρόεδρος Κόιν αρνείται να αφήσει την Κάτνις να πάει στην Κάπιτολ, μέχρι να έχουν υπό τον έλεγχό τους και την Περιφέρεια 2. Έτσι, την στέλνει να συμμετάσχει στην επίθεση στον οπλοστάσιο της Κάπιτολ, που βρίσκεται στην Περιφέρεια 2. Εκεί, παρά το ότι καταφέρνει να πείσει τον κόσμο να συμμαχήσει μαζί τους, κάποιος την πυροβολεί, χωρίς όμως να καταφέρει να τη σκοτώσει.

Η Κάτνις επιβιβάζεται κρυφά σε ένα ελικόπτερο με προορισμό την Κάπιτολ και γίνεται μέλος της Ειδικής Ομάδας, μέλη της οποίας αποτελούν και οι Γκέιλ και Φίνικ. Η Κόιν αντιλαμβάνεται την πράξη της, αλλά δεν την σταματάει. Αν και ο Πίτα δεν έχει αναρρώσει πλήρως, προστίθεται στην Ομάδα για να συμμετάσχει στα προπαγανδιστικά βίντεο. Με επικεφαλής τον Μπογκς, η Ομάδα φτάνει στην Κάπιτολ αποφεύγοντας διάφορες παγίδες. Σε μία από αυτές τις παγίδες, ο Μπογκς τραυματίζεται θανάσιμα και πριν πεθάνει, θέτει επικεφαλής της Ομάδας την Κάτνις και την προειδοποιεί για την Κόιν.

Στη συνέχεια, η Ομάδα παγιδεύεται σε ένα κτίριο από τους Ειρηνοποιούς και, προσπαθώντας να αποφασίσουν για το επόμενο βήμα τους, η Κάτνις λέει ψέματα πως της δόθηκε αποστολή από την Κόιν να σκοτώσει τον Πρόεδρο Σνόου. Αν και η Ομάδα αντιλαμβάνεται πως λέει ψέματα, συμφωνούν να φέρουν εις πέρας την «αποστολή». Καταφέρνουν να βγουν από το κτίριο πριν την επίθεση των Ειρηνοποιών, με την Κάπιτολ να μεταδίδει πως η Κάτνις είναι νεκρή, θεωρώντας πως βρισκόταν μέσα στο κτίριο κατά την επίθεση. Η είδηση εξυπηρετεί τα σχέδιά τους και η Ομάδα συνεχίζει να πλησιάζει την έπαυλη του Σνόου μέσω των υπονόμων. Οι κάμερες ασφαλείας όμως τους εντοπίζουν, με αποτέλεσμα ο Σνόου να μάθει πως η Κάτνις ζει και να διατάξει την απελευθέρωση γενετικά τροποποιημένων σκυλιών στους υπονόμους. Αρκετά μέλη της Ομάδας σκοτώνονται, ανάμεσά τους και ο Φίνικ, ενώ οι υπόλοιποι βρίσκουν καταφύγιο στο σπίτι της πρώην στυλίστριας των Αγώνων, Τάιγκρις.

Ο Σνόου, καλεί τους πολίτες της Κάπιτολ να καταφύγουν για προστασία στην έπαυλή του, σχηματίζοντας έτσι μία ανθρώπινη ασπίδα γύρω από αυτήν. Η Κάτνις και ο Γκέιλ, μεταμφιεσμένοι ως πολίτες, αναμιγνύονται με το πλήθος για να εισχωρήσουν στην έπαυλη. Ξαφνικά, μία ομάδα επαναστατών αρχίζει να ανταλλάσσει πυρά με τους Ειρηνοποιούς, με αποτέλεσμα να σκοτωθούν αρκετοί πολίτες. Μέσα στο χάος, καταφτάνει ένα αεροσκάφος, με τα διακριτικά της Κάπιτολ, και βομβαρδίζει το πλήθος. Ανάμεσα στους νεκρούς βρίσκεται και η αδελφή της Κάτνις, Πριμ, ενώ η Κάτνις χάνει τις αισθήσεις της. Όταν η Κάτνις συνέρχεται, ο Χέιμιτς την ενημερώνει πως κέρδισαν την Επανάσταση κι εκείνη πηγαίνει να συναντήσει τον Σνόου στο μέρος όπου κρατείται αιχμάλωτος, μέχρι την εκτέλεσή του. Εκείνος της εξηγεί πως η Κόιν σκηνοθέτησε τον βομβαρδισμό για να στρέψει τον κόσμο εναντίον του και η Κάτνις, αν και αρχικά δεν τον πιστεύει, τελικά καταλαβαίνει πως της λέει αλήθεια.

Η Κόιν συναντιέται με τους εναπομείναντες νικητές των Αγώνων και, ανακηρύσσοντας τον εαυτό της ως τη νέα Πρόεδρο της Πάνεμ, τους ζητάει για το τέλος των εχθροπραξιών να ψηφίσουν υπέρ ενός τελευταίου, συμβολικού γύρου Αγώνων, όπου θα συμμετάσχουν τα παιδιά της Κάπιτολ. Μετά την κατάθεση των ψήφων από τους υπολοίπους, η Κάτνις ψηφίζει υπέρ, με τον όρο να είναι αυτή που θα εκτελέσει τον Σνόου. Κατά την εκτέλεση και μετά τον λόγο της Κόιν προς τους πολίτες, η Κάτνις, αντί να στρέψει το βέλος της προς τον Σνόου, το στρέφει προς την Κόιν, σκοτώνοντάς την. Το εξαγριωμένο πλήθος σκοτώνει τον Σνόου, ενώ η Κάτνις συλλαμβάνεται. Στη φυλακή, ο Χέιμιτς διαβάζει στην Κάτνις ένα γράμμα από τον Χέβενσμπι, όπου της διαβεβαιώνει πως θα της απονεμηθεί χάρη και δεν θα υπάρξουν άλλοι Αγώνες, ενώ εκείνη θα μπορεί να επιστρέψει στην Περιφέρεια 12 για να συνεχίσει τη ζωή της.

Επιστρέφοντας στην Περιφέρεια 12, η Κάτνις προσπαθεί να ξαναφτιάξει τη ζωή της. Εκεί επιστρέφει και ο Πίτα, πλήρως απαλλαγμένος από την πλύση εγκεφάλου που υπέστη. Αρκετά χρόνια αργότερα, ο Πίτα παίζει με την κόρη τους, ενώ η Κάτνις μιλάει στο βρέφος που κρατάει στην αγκαλιά της, εξηγώντας του πως μία μέρα θα του εξηγήσει την ιστορία της.

Παραπομπές

Εξωτερικοί σύνδεσμοι








Κατηγορία:Ταινίες του 2015
Κατηγορία:Αγγλόφωνες ταινίες
Κατηγορία:Αμερικανικές ταινίες της δεκαετίας 2010
Κατηγορία:Αμερικανικές δραματικές περιπετειώδεις ταινίες
Κατηγορία:Αμερικανικές θρίλερ ταινίες επιστημονικής φαντασίας
Κατηγορία:Ταινίες σίκουελ
Κατηγορία:Ταινίες που αφορούν την εκδίκηση
Κατηγορία:Ταινίες γυρισμένες στην Τζόρτζια
Κατηγορία:Περιπέτεια επιστημονικής φαντασίας (ταινίες)
Κατηγορία:Ταινίες παραγωγής Lions Gate Entertainment
Κατηγορία:Αμερικανικές 3D ταινίες
Κατηγορία:Ταινίες IMAX
Κατηγορία:The Hunger Games (σειρά ταινιών)
Κατηγορία:Ταινίες με μουσική σύνθεση Τζέιμς Νιούτον Χάουαρντ